KIRJALLINEN KYSYMYS E-2265/02

esittäjä(t): Michl Ebner (PPE-DE) komissiolle

(24. heinäkuuta 2002)

Aihe: Yhdenmukaistamistoimet ja riistanvartijat

Useimmissa Euroopan unionin jäsenvaltioissa on riistanvartijoita, jotka huolehtivat ympäristön- ja luonnonsuojelusta sekä metsästyksestä ja riistanhoidosta, usein myös ilman palkkaa.

Virallistettu riistanvartija hoitaa ja suojelee faunaa ja flooraa. Hän on alansa ammattilainen, joka harkitulla hoidolla pitää huolta eri eläinlajien välisestä tasapainosta, luennoi kouluissa ja julkisissa laitoksissa ja tekee siten kuulijoilleen luontoa tutuksi. Joskus hänen on myös puututtava tapahtumiin, kun hänen on vapautettava loukkaantunut riistaeläin kärsimyksistään metsässä tai ennen kaikkea teillä tai hänen on säädeltävä riistakantaa, kun se kasvaa liian suureksi ja aiheuttaa tuhoja.

Joissakin jäsenvaltioissa, esim. Belgiassa, Itävallassa, Saksassa, Isossa-Britanniassa, Alankomaissa ja Luxemburgissa, on kansallisia ja alueellisia riistanvartijoiden yhdistyksiä, jotka huolehtivat virallistettujen riistanvartijoiden eduista, turvallisuudesta ja koulutuksesta.

Voiko Euroopan komissio ilmoittaa, toteutetaanko riistanvartijalaitoksen alalla yhdenmukaistamistoimia, onko niitä toteutettu tai aiotaanko niitä toteuttaa?

Franz Fischlerin komission puolesta antamayhteinen vastauskirjallisiin kysymyksiin E-2264/02 ja E-2265/02

(16. syyskuuta 2002)

Komissio ei kokoa tietoja riistanvartijoiden ja virallistettujen riistanvartijoiden tilanteesta ja lukumäärästä, koska nämä metsiä ja maaseutua käsittelevien alueellisten tai kansallisten politiikkojen osatekijät kuuluvat jäsenvaltioiden toimivaltaan.

Kysymys komission mahdollisesti käyttöön ottamista riistanvartijoita koskevista yhdenmukaistamistoimenpiteistä liittyy tutkintotodistusten vastavuoroiseen tunnustamiseen, josta säädetään lähinnä kahdessa direktiivissä.

Ensimmäinen näistä direktiiveistä on 21. joulukuuta 1988 annettu neuvoston direktiivi 89/48/ETY vähintään kolmivuotisesta ammatillisesta korkeammasta koulutuksesta annettujen tutkintotodistusten tunnustamista koskevasta yleisestä järjestelmästä(1). Tätä direktiiviä on täydennetty 18. kesäkuuta 1992 annetulla neuvoston direktiivillä 92/51/ETY(2), joka koskee alle kolmevuotisesta koulutuksesta annettuja tutkintotodistuksia. Molemmissa direktiiveissä sovelletaan samoja periaatteita. Henkilön, joka on täysin pätevä harjoittamaan tiettyä ammattia yhdessä jäsenvaltiossa, olisi periaatteessa voitava harjoittaa kyseistä ammattia myös muissa jäsenvaltioissa.

Mainitut direktiivit koskevat säänneltyjä ammatteja eli ammatteja, joiden harjoittaminen edellyttää kansallisen lainsäädännön mukaan tutkintotodistusta. Riistanvartijan ammatti ei näyttäisi olevan säännelty ammatti jäsenvaltioissa. Lisäksi on todettava, että direktiivejä sovelletaan vain sellaiseen ammatilliseen toimintaan, josta suoritetaan jonkinlaista korvausta.

Komissio ei ole tietoinen riistanvartijan ammattipätevyyden tunnustamisessa mahdollisesti ilmenneistä ongelmista. Tämän vuoksi sillä ei ole tässä vaiheessa aikomusta yhdenmukaistaa kyseisen alan sääntöjä. Kullakin jäsenvaltiolla on vapaus säännellä ammatteja omalla alueellaan.

(1) EYVL L 19, 24.1.1989.

(2) Neuvoston direktiivi 92/51/ETY, annettu 18. kesäkuuta 1992, direktiiviä 89/48/ETY täydentävästä ammatillisen koulutuksen tunnustamista koskevasta toisesta yleisestä järjestelmästä, EYVL L 209, 24.7.1992.